Namibiese landbouleier Archie Norval sterf | Landbou
Dr. Archie Norval. Foto: Verskaf
Dr. Archie Norval (76), ondervoorsitter van die Namibiese Vleisraad, het op sy plaas Liabettus by Stampriet gesterf nadat hy binne enkele ure twee hartaanvalle gehad het.
Hy was ten tye van sy dood ook voorsitter van die FAN-vleiskomitee (Farm Assured Namibian Meat Scheme), ondervoorsitter van die dieregesondheidsforum en van 2010-'12 lid van die grondhervormings-advieskomitee, volgens die Namibiese Landbou-unie. Hy het ook tot 2012 as voorsitter van Stampriet se boerevereniging gedien. Nadat hy hom by die Vleisraad aangesluit het, het hy sy plaas verhuur. Hy was van plan om vanjaar weer te gaan boer.
Norval was 'n veearts van beroep. Hy laat sy vrou, Limmie, twee dogters, 'n seun en sewe kleinkinders agter.
Limmie het aan Agriforum gesê hy het die eerste hartaanval laat die aand van 14 Januarie gehad en die tweede, noodlottige aanval om 03:15 die volgende oggend. Weens die nat paaie ná swaar reën kon sy hom nie ná die eerste aanval vir noodsorg neem nie en haar pogings om sy lewe ná die tweede aanval te red, was vrugteloos.